דנה מודן

דנה מודן (נולדה ב-29 במאי 1970) היא תסריטאית, במאית, שחקנית, יוצרת ומנחת טלוויזיה ישראלית. זוכת חמישה פרסי האקדמיה לטלוויזיה ופרס לנדאו לאומנויות.

ביוגרפיה
דנה מודן גדלה בשיכון הרופאים בתל השומר. אביה, פרופ' ברוך מודן, היה חוקר בתחום הסרטן והאפידמיולוגיה וכיהן כמנכ"ל משרד הבריאות. אמהּ, פרופ' מיכאלה מודן, הייתה חוקרת בבית החולים תל השומר שעסקה גם בביוסטטיסטיקה. למודן שתי אחיות: רותו מודן היא קומיקסאית נודעת ופרופ' דלית מודן היא רופאת ילדים.

מודן החלה את דרכה בעיתונאות ככתבת במוסף ״סופשבוע״ של מעריב. בהמשך החלה את קריירת המשחק כאשר שיחקה בשנת 1995 בסרט "שחקנים", בשנת 1996 בסרט הקומדיה "ציפורים בניוטרל", בשנת 1996 בסרט הקצר "מלכה לב אדום" לצד שי אביבי, ובשנת 1997 בסדרה "פלורנטין". בשנת 1999 השתתפה בתפקיד משנה בסרט "צור הדסים".

בשנת 1999 יצרה והנחתה את תוכנית האירוח "יחסים מסוכנים" ששודרה בערוץ 2. בשנת 2000 הצטרפה לערוץ ביפ בכבלים, בו הנחתה תחילה את התוכנית "הקו האדום". בין השנים 2002 עד 2004 היא הנחתה בערוץ ביפ את תוכנית השידוכים ההומוריסטית "דאבל דייט" לצד הקומיקאי רועי לוי. התוכנית זכתה להצלחה ושודרה בעקבות כך בהמשך גם בערוץ 2.

בשנת 2004 הפיקה, יצרה וכתבה את סדרת הטלוויזיה "אהבה זה כואב" בה שיחקה בתפקיד הראשי לצד אסי כהן. הסדרה, ששודרה בערוץ 10, זכתה בפרס סדרת הדרמה של השנה בפרסי האקדמיה לטלוויזיה.

בשנת 2007 יצרה וכתבה את הסדרה ״אבידות ומציאות". בשנת 2008 יצרה יחד עם יונתן קוניאק את תוכנית הטלוויזיה "טינופת", עבור ערוץ HOT3. בסוף שנת 2009 שבה לשתף פעולה עם רועי לוי בכתיבת והגשת התוכנית "עונת החתונות", אשר עונתה השנייה שודרה בשנת 2011 בערוץ הוט קומדי סנטרל בשם "עונת החתונות וצרות אחרות".

ב 2012 מודן יצרה את וכיכבה בתפקיד הראשי בסדרה "אננדה" בערוץ HOT3 אשר התבססה על חוויותיה בטיול שעשתה בהודו בשנת 2007. על סדרה זו זכתה בפרס השחקנית בפרסי האקדמיה לטלוויזיה. העונה השנייה של הסדרה שודרה במהלך 2015.

ב-2018 מודן יצרה יחד עם רם נהרי ואסי כהן את הסדרה "ככה זה" ששודרה ב-YES. בסדרה משחקת מודן בתפקיד הראשי לצד אסי כהן פעם נוספת, 14 שנים לאחר שכיכבו יחד ב"אהבה זה כואב". הסדרה חזרה לעונה שנייה בסוף 2020. זכתה בפרס הסדרה הקומית הטובה ביותר, פרס התסריט הקומי הטוב ביותר, פרס השחקן הטוב ביותר ופרס הבמאי הטוב ביותר בטקס פרסי האקדמיה.

ב-2022 יצרה וכתבה את הסדרה "אבירם כץ", בה גם שיחקה, לערוץ כאן 11. בטקס פרסי האקדמיה לטלוויזיה הסדרה זכתה באותה השנה בפרס בקטגוריית המוזיקה המקורית הטובה ביותר, ובפרס בקטגוריית השחקן הראשי הטוב ביותר.

בשנת 2024 יצא לאקרנים סרט הקולנוע הראשון בבימויה של מודן, "הנכס", המבוסס על פי הרומן הגרפי של אחותה, רותו מודן. את התסריט לסרט כתבו השתיים יחד, והעבודה עליו נמשכה לאורך מספר שנים.

משנת 2025 מגישה מודן ביחד עם הזמר והמורה יובל מנדלסון את ההסכת "הבלתי מאוזנים" בתאגיד השידור הישראלי. במהלך הפרקים מודן ומנדלסון מביעים את הדעות והפרשנות שלהם על אירועים אקטואליים, המזוהים עם הצד השמאלי של המפה הפוליטית בישראל. בפרקים הביעה מודן התנגדות לממשלת ישראל ה37, להפיכה המשטרית, לכהניזם והפשיזם הישראלי, לאי-גיוס החרדים, לשר התרבות מיקי זוהר, לעונש מוות כולל התנגדות להוצאה להורג של אדולף אייכמן. כמו גם תמיכה בהקמת וועדת חקירה ממלכתית לטבח ה7 באוקטובר, מאבק ערבי ישראל כנגד הפשיעה, מיצוי הדין בתיקי נתניהו ובפרשת קטרגייט.

 פרסים 
 פרס השחקנית הטובה ביותר בסדרת דרמה בפרסי האקדמיה לטלוויזיה לשנת 2012 על הסדרה "אננדה"
 פרס התסריט הטוב היותר על סדרה קומית בפרסי האקדמיה לטלוויזיה לשנת 2018 על הסדרה "ככה זה"
 פרס לנדאו למדעים ואמנויות לשנת 2021 בתחום התסריטאות.
 פרס פריצת השנה על ההסכת "הבלתי מאוזנים" לשנת 2025 בפרסי Geektime

 חיים אישיים 
מודן הייתה בזוגיות בשנים 1995–2006 עם איש הטלוויזיה מולי שגב.

בשנת 2010, נולד לה, ולבן זוגה שחר סמוחה, בן.

דודתה הייתה הסופרת והעורכת שולה מודן.

קישורים חיצוניים








הערות שוליים

קטגוריה:שחקניות קולנוע וטלוויזיה ישראליות
קטגוריה:מנחות טלוויזיה ישראליות
קטגוריה:תסריטאיות קולנוע ישראליות
קטגוריה:תסריטאי קולנוע ישראלים
קטגוריה:תסריטאיות טלוויזיה ישראליות
קטגוריה:תסריטאי טלוויזיה ישראלים
קטגוריה:בוגרות פנימיית הדסים
קטגוריה:בוגרי פנימיית הדסים
קטגוריה:בוגרות תלמה ילין
קטגוריה:בוגרי תלמה ילין
קטגוריה:זוכי פרס האקדמיה לטלוויזיה: שחקנים
קטגוריה:סגל קשת
קטגוריה:סגל חדשות
קטגוריה:זוכות פרס האקדמיה לטלוויזיה: שחקנית
קטגוריה:ישראליות שנולדו ב-1970
קטגוריה:ישראלים שנולדו ב-1970